Carcaixent prepara una exposició per sensibilitzar sobre la tinença responsable i el maltractament animal
22 de Marzo de 2018

Carcaixent

Dins de la campanya “Carcaixent, ciutat amiga dels animals”, la Regidoria de Protecció Animal de l’Ajuntament de Carcaixent està organitzant una exposició col·lectiva per sensibilitzar la població al voltant de la tinença responsable i la bona convivència entre els animals i els humans. Des del consistori s’ha fet una crida per a la presentació de treballs en diferents suports que formaran part d’una mostra que tindrà lloc del 28 d’abril al 13 de maig a la Sala Sant Llorenç.

Segons ha explicat Carles Albert, regidor responsable de l’Àrea, «l’objectiu de l’exposició coincideix amb l’objectiu general de la campanya que és augmentar i promoure la sensibilització, la conscienciació, el respecte, la protecció, la reinserció, la reducció del nombre d’abandonaments, la tinença responsable i la bona convivència entre els animals i els humans». Per al regidor de Protecció Animal, estes iniciatives «donen resposta al creixent interés d’una part de la ciutadania que aposta perquè les institucions, definitivament i d’una vegada per totes, s'involucren en el problema social que comporta l’abandonament i el maltractament animal», ha explicat.

Tal com s’especifica a les bases que es poden consultar a la pàgina web municipal, podrà presentar-se i participar en l’exposició tot aquell ciutadà o ciutadana, empresa i/o entitat, que aporte qualsevol treball fotogràfic, dibuix artístic, disseny gràfic o qualsevol art plàstica relacionada amb la temàtica del benestar i la protecció animal, el maltractament i/o l’abandonament animal, així com la bona convivència amb els animals. Cada participant hi podrà aportar un màxim de 3 obres i el termini de presentació de propostes finalitza el proper 13 d’abril.

L’autor o autora que ho desitge podrà posar l'obra presentada a la venda durant la mateixa exposició. No obstant, des de la Regidoria de Protecció Animal s’ha avançat que es convidarà els autors que venguen alguna de les seues obres a fer, de forma desinteressada, una donació no inferior al 30% de l’import de la venda per a la seua distribució, a parts iguals, entre les associacions de protecció animal degudament inscrites en el registre autonòmic d'associacions i en el registre municipal d’associacions, que operen en l'àmbit territorial de Carcaixent.